รัฐบาลชวนแรงงานเข้าทดสอบระดับมาตรฐานฝีมือแรงงานตนเอง  รับใบรับรองใช้ยื่นขอรับค่าจ้างเพิ่ม  ค่าจ้างตามมาตรฐานฝีมือระดับสูงสุด 900 บาทต่อวัน
นางสาวรัชดา ธนาดิเรก รองโฆษกประจำสำนักนายกรัฐมนตรี กล่าวว่า กรมพัฒนาฝีมือแรงงาน กระทรวงแรงงานเปิดโอกาสให้แรงงานที่ต้องการทดสอบระดับมาตรฐานฝีมือแรงงานของตนเองเพื่อรับใบรับรองระดับฝีมือใช้ประกอบการขอรับค่าจ้างเพิ่มตามระดับมาตรฐานฝีมือแรงงานระดับชาติที่มีผลบังคับใช้แล้วรวม 112 สาขาอาชีพ โดยค่าจ้างตามมาตรฐานฝีมือระดับต่ำสุด คือ กลุ่มอุตสาหกรรมเฟอร์นิเจอร์ หากมาตรฐานฝีมืออยู่ในระดับ 1 จะได้ค่าแรงต่ำสุดที่ 350 บาทต่อวัน หากระดับสูงขึ้นเป็นระดับ 2 และ 3 จะได้ค่าจ้างเพิ่มตามลำดับ ส่วนสาขาอาชีพที่ประชาชนคุ้นเคย เช่น ช่างไฟฟ้าในอาคาร ช่างแอร์ ผู้ที่ผ่านมาตรฐานฝีมือแรงงานระดับชาติ ระดับ 1 จะได้รับค่าจ้างไม่ต่ำกว่า 440 บาทต่อวัน ถ้าเป็นระดับ 2 ได้ 550 บาทต่อวัน ถ้าเป็นระดับ 3 จะได้รับ 660 บาทต่อวัน ส่วนค่าจ้างตามมาตรฐานฝีมือระดับสูงสุด คือ นักส่งเสริมสุขภาพแบบองค์รวมสปาตะวันตก (โภชนบำบัด) หากมาตรฐานฝีมือสูงสุดที่ระดับ 2 จะได้ค่าจ้าง 900 บาทต่อวัน ปัจจุบันเปิดทดสอบฝีมือแรงงานแล้วใน 272 สาขา มีผู้เข้ารับการทดสอบแล้ว 88,675 คน แรงงานผู้สนใจเข้ารับการทดสอบระดับมาตรฐานฝีมือแรงงานของตนเองสามารถติดต่อได้ที่สำนักงานพัฒนาฝีมือแรงงานจังหวัดได้ทุกจังหวัดทั่วประเทศ